﻿ За втора поредна година пеша от Бърдарски геран до Гостиля
Една традиция се завръща – полека, ненатрапчиво, сякаш налучквайки пътя( в пряк и преносен смисъл), провирайки се през пластовете на спомените, високата трева и леките възвишения в полето. За втора поредна година група млади хора извървяха 30 километра пеша от Бърдарски геран до Гостиля, възвръщайки традицията на поклонническото пътуване между двете села в деня на храмовото честване в Гостиля – Пресвето Сърце Исусово.
Тази година смелчаците бяха „ветераните“ от миналогодишния поход Михаела Живкова, Светлана Караджова и Антон Енглер, заедно с новите участници, решили да се включат в изпитанието – Цветомир Спасов и Станислав Танев.
Точно в пет часа сутринта започна прехода от площада в Бърдарски геран, а 11-тия час от деня удари, когато групата вече правеше снимки за спомен при табелата на село Гостиля. Тридесет километра, изминати с бодра крачка и много добро настроение.
В Гостиля литургията бе отслужена от монс. Петко Христов, епископ на Никополската католическа епархия, в съслужение с енорийския свещеник на Гостиля отец Койчо Димов, отец Евгений Рожански, енорийски свещеник в Плевен и отец Стефан Калапиш, енорийски свещеник в Трънчовица.
Марияна Романова, кмет на Гостиля, и жителите на селото се бяха погрижили да бъдат за пореден път гостоприемни домакини, за което им благодарим от сърце.